Աննա Բանշչիկովա

Աննա Բորիսովնա Բանշչիկովա (, ), թատրոնի և կինոյի ռուս դերասանուհի։

Կենսագրություն 
Աննա Բանշչիկովան ծնվել է 1975 թվականի հունվարի 24-ին Լենինգրադում (այժմ՝ Սանկտ Պետերբուրգ)։

Հայրն ընտանիքից հեռացել էր, երբ աղջիկը յոթ տարեկան էր։ Մայրը՝ Պոլինա Միխայլովնան, ինժեներ-կոնստրուկտոր էր, աղջկան դաստիարակել է միայնակ։ Տատիկը (հայրական կողմի)՝ Պոլինա Բորիսովնա Բանշչիկովան (1922-2002), ՌԽՍՖՀ վաստակավոր արտիստուհի էր, 1951 թվականից եղել է Լենինգրադի երաժշտական կոմեդիայի թատրոնի գլխավոր մենակատար, վոկալ վարպետություն է դասավանդել Լենինգրադի թատրոնի, երաժշտության և կինեմատոգրաֆիայի պետական ինստիտուտի երաժշտական կոմեդիայի թատրոնի բաժնում։

Թոռնուհու՝ դերսանուհի դառնալու որոշման վրա ազդել է տատիկը։ Վաղ մանկուց Աննան շատ ժամանակ է անցկացրել թատրոնի կուլիսներում, որտեղ աշխատում էր Պոլինա Բորիսովնան։ Սովորելով միջնակարգ դպրոցի տարրական դասարաններում՝ Աննան երեք տարի հաճախել է Լենինգրադի Ա. Յա. Վագանովի անվան պարարվեստի ակադեմիական ուսումնարանի բալետի դպրոց, սովորել է նաև մանկական երաժշտական դպրոցի դաշնամուրի դասարանում։

1992 թվականին ավարտել է Կիրովի շրջանի Սանկտ Պետերբուրգ քաղաքի № 254 հանրակրթական միջնակարգ դպրոցը և ընդունվել Լենինգրադի թատրոնի, երաժշտության և կինեմատոգրաֆիայի պետական ինստիտուտ (1993 թվականից՝ Սանկտ Պետերբուրգի թատերական արվեստի պետական ակադեմիա)։

1996 թվականին ավարտել է Սանկտ Պետերբուրգի թատերական արվեստի պետական ակադեմիան (Դմիտրի Խանանովիչ Աստրախանի արվեստանոց)։

1997-2010 թվականներին աշխատել է Սանկտ Պետերբուրգի Վ․ Կոմիսարժևսկայայի անվան ակադեմիական դրամատիկական թատրոնում։

Անձնական կյանք 
 Առաջին ամուսինը՝ Մաքսիմ Լեոնիդովիչ Լեոնիդովը (ծնվել է 1962 թվականի փետրվարի 13-ին), խորհրդային և ռուս երաժիշտ է, երգիչ, դերասան, բանաստեղծ և հեռուստահաղորդավար, «Секрет» բիտ-կվարտետի հիմնադիրներից մեկը։ Աննան և Մաքսիմը քաղաքացիական ամուսնության մեջ են եղել 1999-2004 թվականներին։ Ընդհանուր երեխաներ չունեն։ Հենց Աննային է երաժիշտը նվիրել իր «Девочка-видение» երգը։
 Երկրորդ ամուսինը՝ Վսևոլոդ Շախանովը, ամերիակցի փաստաբան է, ծնվել է Պսկովում։ Ամուսնացել են 2007 թվականի մարտի 30-ին։
 Որդին՝ Միխայիլ Վսևոլոդովիչ Շախանովը (ծնվել է 2007 թվականի հունիսի 18-ին), 2017 թվականի հոկտեմբերի 15-ին մասնակցել է Ռուսաստանի Առաջին ալիքի «Лучше всех!» տաղանդավոր երեխաների հեռուստատեսային մրցույթին՝ որպես պատմանց անձանց գիտակ։
 Որդին՝ Ալեքսանդր Վսևոլոդովիչ Շախանովը (ծնվել է 2009 թվականի ապրիլի 20-ին)։
 Դուստրը՝ Մարիա Վսևոլոդովնա Շախանովան (ծնվել է 2017 թվականի մարտի 3-ին)։

Դերեր

Ֆիլմագրություն

Դերերը թատրոնում

Վ․ Կոմիսարժևսկայայի անվան ակադեմիական դրամատիկական թատրոն 
 1997 – «Մնաս բարով, ծաղրածու» (ռեժիսոր՝ Վլադիմիր Վորոբյով)՝ ըստ Վյաչեսլավ Վերբինի՝ Ֆեդերիկո Ֆելինիի «Ճանապարհ» կինոսցենարի մոտիվներով գրված պիեսի  – միանձնուհի, բալետի պարուհի Աիդա
 1997 – «Դոն Ժուանը գալիս է պատերազմից» (ռեժիսոր՝ Լ. Գոգի-Գորիևսկի)՝ ըստ Էդյոն ֆոն Խորվաթի համանուն պիեսի – դուստրը, գթության քույր
 1999 – «Մեկ ամիս գյուղում» (ռեժիսոր՝ Վալերի Գրիշկո)՝ ըստ Իվան Տուրգենևի համանուն պիեսի – Վերոչկա՝ Նատալյա Պետրովնայի սանը, 17 տարեկան
 2000 – «Կոմիվոյաժորի մահը» (ռեժիսոր՝ Վ. Ֆուրման)՝ ըստ Արթուր Միլլերի համանուն պիեսի 
 2000 – «Երկվորյակներ» (ռեժիսոր՝ Ա. Իսակով)՝ ըստ Ժան-Ժակ Բրիկերի և Մորիս Լասեգի պիեսի – Եվա
 2001 – «Գողը դրախտում» (ռեժիսոր՝ Ա. Գորբատի)՝ ըստ Էդուարդո դե Ֆիլիպպոյի «Ոչ ոք, կամ Գողը դրախտում» պիեսի – Նինուչա
 2002 – «Նվագախումբ» (ռեժիսոր՝ Ա. Գորենշտեյն)՝ ըստ Ժան Անույի համանուն պիեսի – Պամելա
 2002 – «Փոթորիկ» (ռեժիսոր՝ Ալեքսանդր Մորֆով (Բուլղարիա))՝ ըստ Ուիլյամ Շեքսպիրի համանուն պիեսի – Միրանդա՝ Պրոսպերոյի աղջիկը
 2004 – «Դոն Ժուան» (ռեժիսոր՝ Ալեքսանդր Մորֆով (Բուլղարիա), ներկայացման պրեմիերան կայացել է 2004 թվականի հունվարի 30-ին)՝ ըստ Մոլիերի համանուն պիեսի – դոննա Աննա՝ դոն Ժուանի աղջիկը, դոն Օտտավիոյի հարսը
 2005 – «Ամառ և ծուխ» (ռեժիսոր՝ Ա. Բելսկի)՝ ըստ Թենեսի Ուիլյամսի համանուն պիեսի – Ռոզա Գոնզալես
 2006 – «Միջամառային գիշերվա երազ» (ռեժիսոր՝ Ալեքսանդր Մորֆով (Բուլղարիա))՝ ըստ Ուիլյամ Շեքսպիրի համանուն պիեսի – Տիտանիա՝ փերիների և էլֆերի թագուհի

Մոսկվայի Անտոն Չեխովի անվան գեղարվեստական թատրոն 
 2008 – «Կրեյցերյան սոնատ» (ռեժիսոր՝ Անտոն Յակովլև, պրեմիերան՝ 2008 թվականի դեկտեմբերի 2-ին)՝ ըստ Լև Տոլստոյի համանուն վիպակի – Պոլինա 
 2012-2013 – «Անցած ամառ Չուլիմսկում» (ռեժիսոր՝ Սերգեյ Պուսկեպալիս, պրեմիերան՝ 2012 թվականի մայիսի 26-ին)՝ ըստ Ալեքսանդր Վամպիլովի համանուն պիեսի – Զինաիդա Պավլովնա Կաշկինա 
 2013 – «Ամեն ինչ սկսենք նորից» (ռեժիսոր՝ Ադրիան Ջուրջիա, պրեմիերան՝ 2013 թվականի ապրիլի 12-ին)՝ ըստ Էննի Բեյքերի պիեսի – Թերեզա

Մոսկվայի «Ժամանակակից» դրամատիկական թատրոն 
 2015 – «Շան գիշերային գաղտնի սպանությունը» (ռեժիսոր՝ Եգոր Պերեգուդով, պրեմիերան՝ 2015 թվականի մարտի 3-ին), որը հիմնված է բրիտանացի գրող Մարկ Հեդդոնի համանուն վեպի մոտիվներով Սայմոն Սթիվենսի կողմից գրված համանուն պիեսի վրա – Ջուդի Բուն՝ 15-ամյա աուտիկ Քրիստոֆերի մայրը։

Բարեգործական գործունեություն 
2015 թվականին Աննա Բանշչիկովան Մաքսիմ Գալկինի և Նիկոլայ Բասկովի հետ դարձել է «Доброториум» երեխաների օգնության բարեգործական հիմնադրամի հոգաբարձուների խորհրդի անդամ։

Պարգևներ 
 2017 –  «ՏԷՖԻ» ռուսական հեռուստատեսային մրցանակաբաշխության «Հեռուստատեսային ֆիլմերի/սերիալների լավագույն դերասանուհի» անվանակարգ – «Թևեր» հեռուստատեսային գեղարվեստական ֆիլմում Լյուդմիլա Չերենկովայի դերը կատարելու համար.
 2018 – «ՏԷՖԻ» ռուսական հեռուստատեսային մրցանակաբաշխության «Հեռուստատեսային ֆիլմերի/սերիալների լավագույն դերասանուհի» անվանակարգ — «Խուզարկու 2» հեռուստասերիալում Ալեքսանդրա Կուշնիրի դերը կատարելու համար։

Ծանոթագրություններ

Արտաքին հղումներ 
 Աննա Բանշչիկովայի պաշտոնական կայք  // banshikova-anna.ru
 
 Բանշչիկովա Աննա Բորիսովնա։ Դերասանուհու կենսագրությունը, ֆիլմագրությունը, լուսանկարները  // ruskino.ru
 Աննա Բանշչիկովա ն Ռուսաստանի «Առաջին ալիքի» պաշտոնական կայքում// 1tv.ru

Ռուս դերասանուհիներ
Ռուս հեռուստատեսային դերասանուհիներ